SA’ners dok op vir 305 geskorste amptenare(Argieffoto) Suid-Afrikaanse belastingbetalers het die eerste twee kwartale van die jaar ŉ allemintige R130 miljoen betaal vir die salarisse van 305 staatsamptenare wat weens skorsings tuis bly. Dié amptenare ontvang egter steeds ŉ volledige salaris. Dit is onthul in ŉ skriftelike antwoord deur die departement van staatsdiens en administrasie (DPSA) op ŉ DA- parlementêre vraag oor die aantal staatsamptenare wat tans met volle betaling geskors is en wat hierdie skorsings Suid-Afrikaners uit die sak jaag. Thulas Nxesi, waarnemende minister van die departement, het in die skriftelike antwoord daarop gedui dat 226 amptenare op provinsiale vlak geskors is en steeds ŉ gesamentlike salaris van meer as R90 miljoen per jaar verdien. Sowat 81 van dié geskorste amptenare (36%) is in KwaZulu-Natal. Op nasionale vlak is daar altesaam 79 amptenare geskors en hul salarisse beloop R40 miljoen per jaar. Dr. Mimmy Gondwe, die DA se adjunkskaduminister van staatsdiens en administrasie, het uitgewys dat die skriftelike antwoord nie ŉ werklike weerspieëling van die koste van sommige van hierdie skorsings is nie en dat die algehele las op die belastingbetaler dus veel hoër as R130 miljoen is. Volgens Gondwe is die skriftelike antwoord ook ŉ aanduiding van die dissiplinebestuurskrisis in die staatsdiens. “In Augustus vanjaar het die departement tydens ŉ vergadering met die portefeuljekomitee oor staatsdiens en administrasie toegegee dat daar geen dissiplinêre bestuurstelsel in ons land se staatsdiens toegepas word nie. Dit het uiteraard daartoe bygedra dat staatsdepartemente versuim het om dissiplinêre sake te bestuur binne die tydsraamwerk wat deur die staatsdiensregulasies bepaal word, en sake dus veel langer neem om af te handel,” sê Gondwe. “Die departement moet dringend ŉ dissiplinêre bestuurstrategie in die staatsdiens ontwikkel en instel wat sal verseker dat die Suid-Afrikaanse belastingbetaler nie verder belas word nie.”